**Dôvodová správa**

**Všeobecná časť**

Na rokovanie Národnej rady Slovenskej republiky predkladajú poslanci Peter Kremský, Milan Kuriak a Peter Liba návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov (ďalej len „návrh zákona“).

Cieľom predkladaného návrhu zákona je zatraktívnenie produktu stavebného sporenia zavedením tzv. rodinného stavebného sporenia. V podmienkach Slovenskej republiky v súčasnosti najmä pre mladé manželské páry a mladé rodiny v dôsledku vysokých cien nehnuteľností a vysokých úrokoch na hypotekárnych úveroch klesá dostupnosť bývania, pričom nedostupnosť vlastného bývania býva pre mladých ľudí často dôvodom odkladať založenie rodiny.

Návrh zákona zavádza definíciu domácnosti, ktorú tvoria manžel a manželka a ich deti. Zvýhodnenie takýchto rodín spočíva v zohľadnení príjmu celej rodiny t. j. všetkých stavebných sporiteľov v takejto rodine, ktorí vyhlásili svoje zmluvy s nárokom na štátnu prémiu. Zároveň sa pri manželoch zdvojnásobuje hranica priemerného mesačného príjmu určeného zákonom pre plnoletého sporiteľa a za každé maloleté dieťa sa zvyšuje o 0,65-násobok priemernej mzdy. Navrhuje sa tiež zmena, aby na získanie štátnej prémie pre rodiny postačovalo nasporiť najmenej 50% sumy potrebnej na „štandardnú štátnu prémiu“, čo zabezpečí získanie prémie aj pre rodiny s nižším príjmom a malými deťmi. Pre rodiny sa takisto zavádza výhoda 50% zľavy z úhrady poplatkov, náhrady nákladov alebo inej odplaty za vedenie účtu stavebného sporenia počas prvého roka od dňa poskytnutia štátnej prémie.

Návrh zákona má pozitívny vplyv na manželstvo, rodičovstvo a rodinu a pozitívny sociálny vplyv a negatívny vplyv na rozpočet verejnej správy. Predkladaný návrh zákona nemá vplyvy na životné prostredie ani vplyv na informatizáciu spoločnosti, vplyvy na služby pre občana a ani vplyvy na podnikateľské prostredie.

Predkladaný návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.

**B. Osobitná časť**

**K čl. I**

K bodu 1:

Zavádza sa definícia domácnosti na účely poskytovania zvýhodnených podmienok pre rodiny. Domácnosť tvoria manžel, manželka a maloleté deti, pričom uvedené skutočnosti sa preukazujú sobášnym listom a rodným listom dieťaťa.

K bodu 2:

Legislatívno- technická úprava súvisiaca s bodom 4.

K bodu 3:

Navrhuje sa zvýhodniť rodiny aj 50 % zľavou z výšky poplatkov, náhradu nákladov alebo inú odplatu za vedenie účtu stavebného sporenia počas obdobia 12 kalendárnych mesiacov odo dňa poskytnutia štátnej prémie.

K bodu 4:

Súčasná úprava plnoletého žiadateľa o štátnu prémiu zohľadňuje jeho zdaniteľné príjmy bez zohľadnenia ďalších okolností, čo v konečnom dôsledku skresľuje reálnu životnú úroveň žiadateľa. Hranica priemerného mesačného príjmu sa navrhuje zvýšiť o 1,3-násobok (t. j. zdvojnásobiť) priemernej mesačnej nominálnej mzdy zamestnanca v národnom hospodárstve SR zistenej ŠÚ SR za kalendárny rok predchádzajúci kalendárnemu roku, za ktorý sa uplatňuje nárok na štátnu prémiu, keďže je domácnosť tvorená manželmi a o ďalších 0,65-násobku za každé maloleté dieťa v domácnosti. Umožní to tak získať nárok na štátnu prémiu nielen rodinám s malými deťmi, kde je jeden z rodičov na rodičovskej dovolenke, ale aj rodinám s väčšími deťmi, pri ktorých sa jeden alebo obaja rodičia dostali pri svojej snahe zabezpečiť prostriedky pre svoju rodinu nad doteraz akceptovateľnú hranicu príjmu (tzv. rodinnú štátnu prémiu).

K bodu 5:

Minimálna suma sporenia je pri získavaní štátnej prémie rozhodujúca, obzvlášť pre rodiny s nižším a priemerným príjmom. V realite pozorujeme, že skoro žiadna domácnosť s nižším príjmom nemá možnosť ušetriť si 2 800 eur ročne, aby obdržala maximálnu 70-eurovú štátnu prémiu. Pre uplatnenie nároku na štátnu prémiu nesmie čistý príjem žiadateľa presiahnuť približne 1176 eur, pričom, na získanie úplnej štátnej prémie je potrebné nasporiť 233 eur mesačne - preto priemerná nasporená suma a tým aj priemerná štátna prémia býva menej než polovičná. Navrhuje sa preto, aby na získanie štátnej prémie pre rodiny postačovalo nasporiť 50 % sumy potrebnej na „štandardnú štátnu prémiu“ – štátna podpora zameraná na získanie vlastného bývania sa tak stane dostupnou aj pre rodiny s nižším príjmom a malými deťmi.

K bodu 6:

Každý žiadateľ sa bude musieť rozhodnúť, či ako jednotlivec požiada o štátnu prémiu podľa existujúceho nastavenia podmienok, alebo si zvoli alternatívu posudzovania nároku na tzv. rodinnú štátnu prémiu – kombinácia nebude možná.

K bodu 7:

Legislatívno- technická úprava súvisiaca s bodom 4. Pôvodné znenie predmetného ustanovenia ostáva zachované, dochádza len prečíslovaniu odkazov na ďalšie odseky zákona.

K bodu 8:

Vzhľadom na zavedenie tzv. rodinnej štátnej prémie je potrebné bližšie upraviť podmienky uzatvárania zmlúv o stavebnom sporení a zmien na zmluvách o stavebnom sporení vo všeobecných obchodných podmienkach, aby klienti stavebných sporiteľní mali detailnejšie informácie.

K bodu 9:

V zmysle prechodných ustanovení sa ustanovenia tohto zákona použijú na zmluvy, uzatvorené od 1.1.2024.

**K čl. II**

Navrhuje sa účinnosť 1. januára 2024.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanec Národnej rady Slovenskej republiky Peter KREMSKÝ, Milan KURIAK a Peter LIBA

**2. Názov návrhu právneho predpisu:** Návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, | x |  |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu | x |  |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*